b'\n_START_ARTICLE_\nKeltasilm\xc3\xa4pingviini\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKeltasilm\xc3\xa4pingviinin nimi tulee keltaisesta v\xc3\xa4rityksest\xc3\xa4 sen p\xc3\xa4\xc3\xa4ss\xc3\xa4. Aikuisten yksil\xc3\xb6iden koko on noin 65\xc2\xa0cm ja paino 5\xe2\x80\x936\xc2\xa0kg. Laji on nelj\xc3\xa4nneksi suurin pingviinilaji. Sukupuolet ovat l\xc3\xa4hes samann\xc3\xa4k\xc3\xb6iset, tosin uroksella on hieman suurempi p\xc3\xa4\xc3\xa4 ja suuremmat jalat.\n_START_SECTION_\nLevinneisyys\n_START_PARAGRAPH_\nKeltasilm\xc3\xa4pingviinej\xc3\xa4 voi tavata ainoastaan Uudessa-Seelannissa. Lajin populaation koko on arviolta 4 000 yksil\xc3\xb6\xc3\xa4 ja se on luokiteltu uhanalaiseksi. Lajin kantaa uhkaavat nis\xc3\xa4k\xc3\xa4spedot ja rannikkoalueiden metsien v\xc3\xa4hentyminen.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nKeltasilm\xc3\xa4pingviini pesii metsik\xc3\xb6ss\xc3\xa4 tai pensaikossa. Laji suosii hieman syrj\xc3\xa4ist\xc3\xa4 paikkaa eik\xc3\xa4 tyypillisesti pesi n\xc3\xa4k\xc3\xb6et\xc3\xa4isyydell\xc3\xa4 toisista pareista. Se valitsee pes\xc3\xa4paikkansa elokuussa ja normaalisti munii kaksi munaa syyskuussa. Hautomisaika kest\xc3\xa4\xc3\xa4 39\xe2\x80\x9351 p\xc3\xa4iv\xc3\xa4\xc3\xa4. Pari jakaa hautomisajat ja ne voivat vuorotellen olla muutaman p\xc3\xa4iv\xc3\xa4n pes\xc3\xa4ll\xc3\xa4. Haudonta-ajan j\xc3\xa4lkeen laji valvoo vuorotellen poikasiaan, toisen hankkiessa ruokaa. Poikaset j\xc3\xa4tt\xc3\xa4v\xc3\xa4t normaalisti pes\xc3\xa4n helmikuun puoliv\xc3\xa4liss\xc3\xa4 ja ovat sen j\xc3\xa4lkeen t\xc3\xa4ysin omillaan. Keltasilm\xc3\xa4pingviinit munivat ensimm\xc3\xa4isen kerran 3\xe2\x80\x934 vuoden i\xc3\xa4ss\xc3\xa4 ja suosivat pitk\xc3\xa4aikaisia kumppaneita. Laji voi el\xc3\xa4\xc3\xa4 jopa 24-vuotiaaksi.\n_START_SECTION_\nRavinto\n_START_PARAGRAPH_\nLajin ravintoa ovat useat kalalajit ja pienet mustekalat. Keltasilm\xc3\xa4pingviini voi olla sukelluksissa jopa 3,5 minuuttia. Se voi sukeltaa jopa 160 metrin syvyyteen hankkimaan ravintoa.'